શહેરની ન્યુ વંદના સોસાયટીમાં રહેતા અને માર્કેટિંગ યાર્ડમાં અનાજ કરિયાણાનો વેપાર કરતા રાજનભાઈ જેમનભાઈ ગજેરા નામના ૩૭ વર્ષીય પટેલ વેપારીએ ભક્તિનગર પોલીસ સ્ટેશનમાં નોંધાવેલી ફરિયાદમાં જણાવ્યું હતું કે તેણે દિવાળી ટાણે ધંધામાં પૈસાની જરૂરિયાત ઉભી થતા અતુલભાઈ પટેલ પાસેથી ૫ ટકા વ્યાજે ૩ લાખ રૂપિયા લીધા હતા જેનું બે મહિનાનું વ્યાજ ભરી નહિ શકતા અતુલ પટેલ, જયદીપ પટેલ અને કાનાભાઇ તથા એક અજાણી વ્યક્તિ ગત રાત્રે નવેક વાગ્યે ઘરે આવી વ્યાજની ઉઘરાણી કરવા માટે રાજનભાઈને એક્ટિવામાં બેસાડીને અપહરણ કરીને લઇ જતા હતા ત્યારે જ સામેથી આવતો ભત્રીજો મિતેષ કાંતિભાઈ પટેલ જોઈ જતા તેને વચ્ચે પડી કાકાને બચાવ્યા હતા તો ચારેય શખ્સોએ કાકા-ભત્રીજાને ઢીંકા-પાટુનો માર માર્યો હતો બાદમાં કાકા-ભત્રીજા ભક્તિનગર પોલીસ સ્ટેશને ફરિયાદ કરવા જતા હતા ત્યારે શ્યામ હોલ પાસે ફરીથી અતુલ પટેલ, જયદીપ પટેલ, કાનાભાઇ અને અજાણ્યા ૫ શખ્સો કાર અને ૨ એક્ટિવામાં ધસી આવ્યા હતા અને છરી-ધોકાથી માર માર્યો હતો જેમાં રાજનભાઈને પગમાં ફ્રેક્‌ચર જેવી ઈજાઓ થઇ હતી ઝપાઝપી દરમિયાન બે સોનાની વીંટી પણ ગાયબ થઇ ગઈ હતી તમામ આરોપીઓ જતા જતા મારી નાખવાની ધમકી આપતા ગયા હતા કાકા-ભત્રીજાને સિવિલ બાદ વધુ સારવાર અર્થે ખાનગીમાં ખસેડવામાં આવ્યા હતા મારામારી, ધમકી અને મનીલેન્ડ એક્ટ મુજબ ફરિયાદ નોંધાવતા પીએસઆઇ આર એન સાંકળીયા સહિતના સ્ટાફે હુમલાખોરોની શોધખોળ હાથ ધરી છે.